Document ID: /fineweb-2-swissfilter-quality_10-filterrobots/filtered/02038.jsonl.gz/2588

Il lutgader da Maiavilla Armon Orlik sto desister da la festa da lutga a Kilchberg sonda proxima, ils 25 da settember. La raschun sajan problems cun il dies sco quai ch‘el ha communitgà sin sia pagina d‘internet. Pervia dals medems problems da sanadad aveva il meglier lutgader grischun da 26 onns gia stuì desister da la festa da la Svizra dal Nordost avant duas emnas a Mels.
Dasper Armon Orlik mancan tranter auter er Christian Stucki e Pirmin Reichmuth, dus ulteriurs cunfavurits a la festa da Kilchberg, il punct culminant da la stagiun da lutga 2021. A questa festa che ha lieu be mintga sis onns fan part sulet ils 60 megliers lutgaders da la Svizra.